SKRIFTLIG FORESPØRGSEL E-1569/00

af Bart Staes (Verts/ALE) til Kommissionen

(23. maj 2000)

Om: Genetisk ændret majs

En femtedel af den majs, som blev plantet sidste år i De Forenede Stater, var genetisk ændret med henblik på at producere et naturligt plantebeskyttelsesmiddel. Formålet er at beskytte majs mod larver og andre insekter.

Det fremgår af en undersøgelse foretaget af biologer ved New Yorks Universitet, at giftstoffet også findes i majspollen og i jorden (Nature fra 12/99). Giften forbliver aktiv i 25 dage under jorden, højst sandsynligt fordi den blev beskyttet mod biologisk nedbrydning som følge af, at den var bundet til jordpartikler. Da undersøgelsen blev gennemført i et drivhus, kan forskerne ikke fastslå, hvilke virkninger giften vil få for hele biotopen i og omkring en rigtig majsmark.

1. Har Kommissionen kendskab til de negative spill-over virkninger af det naturlige giftstof, der opstår via genetisk ændret majs? a) I bekræftende fald hvilke foranstaltninger har Kommissionen truffet for at imødegå disse negative spill-over virkninger?

2. Vil Kommissionen indhente oplysninger om og/eller lade gennemføre undersøgelser om de negative spill-over virkninger af det naturlige giftstof, der opstår via genetisk ændret majs? I benægtende fald hvorfor ikke i betragtning af risiciene hele for biotopen i og omkring majsmarker?

Svar afgivet på Kommissionens vegne af Margot Wallström

(12. juli 2000)

Rådets direktiv 90/220/EØF af 23. april 1990 vedrører udsætning i miljøet af genetisk modificerede organismer(1) (GMO'er). Direktivets B fastlægger godkendelsesproceduren for udsætning af GMO'er i forsøgsøjemed, mens del C vedrører markedsføring af GMO'er.

Tilladelse til udsætning (i henhold til del B eller C) gives først, efter at der er foretaget en omfattende vurdering af den risiko, den pågældende GMO kan indebære for sundhed eller miljø.

Der er hidtil givet tilladelse til markedsføring i Fællesskabet af to genetisk modificerede majssorter, der udtrykker Bacillus thuringiensis-toxinet, som giver resistens over for insekter. Begge sorterne blev underkastet en omfattende miljørisikovurdering, inden de blev godkendt af den medlemsstat, hvor ansøgningen først var blevet anmeldt. I vurderingen indgik høring af de uafhængige videnskabelige komitéer, Kommissionen har nedsat. De afgav positive udtalelser, som blev offentliggjort i december 1996 og februar 1998, og en fornyet vurdering blev offentliggjort i september 1999.

Artikel 16 i direktiv 90/220/EF indeholder en beskyttelsesklausul, som giver medlemsstaterne mulighed for midlertidigt at begrænse eller forbyde anvendelse og salg, hvis en medlemsstat har berettiget grund til at formode, at et produkt, der er blevet behørigt anmeldt, og hvortil der er givet skriftlig godkendelse, udgør en risiko for menneskers sundhed eller miljøet. Medlemsstaten underretter straks Kommissionen og de andre medlemsstater om en sådan foranstaltning og angiver årsagerne hertil.

Kommissionen har kendskab til, at Bacillus thuringiensis (Bt) i lang tid har været anvendt i økologisk landbrug, tilsyneladende uden negative virkninger. Kommissionen har også kendskab til den eksperimentelle undersøgelse af exudater af det insekticide toxin fra insektresistente majsplanter. Efter offentliggørelsen af disse nye resultater har Tyskland for nylig indledt en procedure i henhold til artikel 16 i direktiv 90/220/EF. Årsagerne til anvendelsen af artikel 16-proceduren er blevet sendt til den videnskabelige komité, som skal vurdere, om de udgør relevante videnskabelige data, som afkræfter resultaterne af den oprindelige risikovurdering af disse produkter.

Kommissionen vil træffe passende foranstaltninger på grundlag af den videnskabelige komités udtalelse om spørgsmålet.

Som led i det femte rammeprogram for forskning og teknologisk udvikling yder Kommissionen støtte til forskning i biosikkerhed, bl.a. vedrørende GMO'ers potentielle påvirkning af miljøet. Resultaterne vil snart blive offentliggjort i alment tilgængelig udgave, som vil blive tilsendt Parlamentet.

(1) EFT L 117 af 8.5.1990.